b'\n_START_ARTICLE_\nRusko-japonska vojna\n_START_SECTION_\nVzroki\n_START_PARAGRAPH_\nMand\xc5\xbeurija in Koreja sta bili \xc5\xbee od samega za\xc4\x8detka de\xc5\xbeeli v katerih se se kri\xc5\xbeali interesi velesil. Japonci so bili prepri\xc4\x8dani, da bodo po zmagi v japonsko-kitajski vojni leta 1895 obdr\xc5\xbeali mand\xc5\xbeurski polotok Liao-Tung z izredno pomembnima pristani\xc5\xa1\xc4\x8dema Ta-Lien in Li-\xc5\xa0un (Lushun, Port Arthur). Namesto njih so pristani\xc5\xa1\xc4\x8de Port Arthur leta 1898 za 25 let dobili v najem Rusi. To je postalo s svojim goratim zaledjem polotoka Liao-Tung glavno pristani\xc5\xa1\xc4\x8de imperialne mornarice na daljnem vzhodu. \xc5\xa0tiri leta pozneje je Rusija po boksarski vstaji zasedla \xc5\xa1e vso preostalo Mand\xc5\xbeurijo. Vse bolj se je za\xc4\x8dela zanimati za Korejo, kjer je ponovno tr\xc4\x8dila ob japonske interese. Japonci so na vso mo\xc4\x8d protestirali in zahtevali umik ruske vojske iz Mand\xc5\xbeurije in Port Arthurja, vendar je Rusija na njihov predlog za sporazum odgovorila z izmikanjem. Ruski car je podcenjeval Japonsko in zavla\xc4\x8deval mirovna pogajanja. Japoncem pa je prekipelo, ko so jim Rusi prepovedali uporabljati strate\xc5\xa1ko pomembno pristani\xc5\xa1\xc4\x8de Port Arthur, ki je bilo za Ruse \xc5\xa1e posebnega pomena, ker je to bilo edino pomorsko pristani\xc5\xa1\xc4\x8de, kjer voda ni nikoli zmrznila. Ko so Japonci videli da se spora ne bo dalo re\xc5\xa1iti po mirni poti, so se za\xc4\x8deli pripravljati na vojno.\n_START_SECTION_\nPriprave na vojno\n_START_PARAGRAPH_\nJaponci so nameravali rusko vojsko napasti preko Koreje, od koder bi prekora\xc4\x8dile mejno reko Jalu in s tremi armadami vdrli v sredi\xc5\xa1\xc4\x8de Mand\xc5\xbeurije. Od tam bi nato odrezali polotok Liao-Tung in obkolile ju\xc5\xbeno rusko armado, medtem pa naj bi se preostale japonske enote izkrcale v okolici pristani\xc5\xa1\xc4\x8da Port Arthur in ga zasedle. Ker so morali Japonci ve\xc4\x8dino svojih \xc4\x8det v Korejo pripeljati preko morja, kjer bi jih lahko ogro\xc5\xbeala ruska mornarica, se je admiral Togo odlo\xc4\x8dil, da bo rusko ladjevje pod poveljstvom admirala Starka blokiral kar v pristani\xc5\xa1\xc4\x8du Port Arthur.\n_START_SECTION_\nZa\xc4\x8detek vojne\n_START_PARAGRAPH_\n6. januarja 1904 je iz glavnega opori\xc5\xa1\xc4\x8da japonske pomorske mornarice v Sasebu na otoku Kju\xc5\xa1u izplulo japonsko ladjevje. \xc5\xa0est bojnih ladij, \xc5\xa1est oklepnih kri\xc5\xbeark, osem kri\xc5\xbeark ter 36 ru\xc5\xa1ilcev in torpedovke pod poveljstvom admirala Toga se je odpravilo proti Mand\xc5\xbeuriji in Koreji. 7. januarja se je v Rumenem morju oddelek lo\xc4\x8dil od glavnega ladjevja in zaplul proti vzhodu. Njegova naloga je bila izkrcanje \xc4\x8det pri \xc4\x8cemulpu in zasedba Seula od koder bi se vojska nato \xc4\x8dim prej odpravila proti mejni reki Jalu in nato proti Mand\xc5\xbeuriji._NEWLINE_Medtem pa je glavno japonsko ladjevje napredovalo proti pristani\xc5\xa1\xc4\x8du Port Arthur, kamor je prispelo v no\xc4\x8di med 8. in 9. februarjem. Japonska je uradno napovedala vojno 8. februarja. Tri ure preden je napoved prejela vlada se je napad \xc5\xbee za\xc4\x8del. Rusi na prihod japonskega ladjevja niso bili pripravljeni, zato so bile njihove bojne ladje razsvetljene kot bo\xc5\xbei\xc4\x8dna drevesca. To so izkoristili Japonci in v napad poslali deset torpedovk. V napadu, ki je trajal pribli\xc5\xbeno eno uro, so japonske torpedovke onesposobile bojni ladji Cesarevi\xc4\x8d in Retvizan ter kri\xc5\xbearko Palland. Nikolaj II. ni mogel verjeti da je bila Japonska sposobna napasti brez formalne napovedi, pa tudi ministri so ga prepri\xc4\x8devali da se Japonska ne bo borila. Ko se je zdanilo, je japonsko ladjevje blokiralo pristani\xc5\xa1\xc4\x8de ter ga za\xc4\x8delo obstreljevati. Istega dne je drugi oddelek japonskega ladjevja v pristani\xc5\xa1\xc4\x8du \xc4\x8cemulpo onesposobil rusko kri\xc5\xbearko Varjag in topnja\xc4\x8do Korejec. Ladji sta bili tako po\xc5\xa1kodovani da ju je posadka sama potopila. V pristani\xc5\xa1\xc4\x8du so se nato izkrcale japonske enote, ki so naslednji dan zasedle Seul. Takoj zatem se je v \xc4\x8cemulpu za\xc4\x8dela izkrcavati glavnina japonskih \xc4\x8det. Rusija je napovedala vojno osem dni po napadu na Port Arthur. V zahvalo ruski podpori v boju proti Osmanskem cesarstvu je vojno Japonski napovedala tudi Kne\xc5\xbeevina \xc4\x8crna gora. Njen prispevek je bil zaradi velike oddaljenosti seveda omejen le na tiste \xc4\x8crnogorce, ki so slu\xc5\xbebovali v ruskih oboro\xc5\xbeenih silah._NEWLINE_Do konca marca so Japonci v Korejo pripeljali \xc5\xbee ve\xc4\x8dino svojih \xc4\x8det. Te so aprila \xc5\xbee stale nasproti 23.000 ruskim vojakom pod poveljstvom generala Zasuli\xc4\x8da, poveljnikom vzhodnega dela ruske mand\xc5\xbeurske armade, ki jo je sestavljalo 140.000 mo\xc5\xbe. V \xc4\x8cinapo je pri\xc5\xa1lo \xc5\xa1e 60.000 dodatnih mo\xc5\xbe za desant na polotok Liao-Tung._NEWLINE_Po zavzetju Seula in severne Koreje so Japonci prestopili mejno reko Jalu in se usmerili proti Liao-Jangu, kjer se je zbrala glavnina ruskih \xc4\x8det. Japonska ofenziva na kopnem je po za\xc4\x8detnem zaletu za\xc4\x8dela po\xc4\x8dasi pojemati. Na morju so Rusi po blokadi Port Arthurja do\xc5\xbeiveli \xc5\xa1e en velik udarec. Bojna ladja oklepnica Petropavlovsk z admiralom Makarovom, ki je veljal za najbolj\xc5\xa1ega ruskega admirala in je odli\xc4\x8dno organiziral daljnovzhodno ladjevje, je 13. aprila naletela na mino in se potopila. Njegova smrt je Japoncem dala proste roke za desant na polotok. Do izkrcanja je pri\xc5\xa1lo 3. maja, japonske enote so zasedle pristani\xc5\xa1\xc4\x8de Ta-Lien in se nato nevarno pribli\xc5\xbeale Port Artorju. Novi ruski admiral Vitgeft je dvakrat zamanj poizku\xc5\xa1al prebiti japonsko blokado ter tako ogroziti njihov prevoz \xc4\x8det. V ve\xc4\x8d pomorskih bitkah je bilo rusko ladjevje popolnoma uni\xc4\x8deno._NEWLINE_Ko je admiral Aleksejev, vrhovni poveljnik v Mand\xc5\xbeuriji spoznal, da Japonce na morju ne bo mo\xc4\x8d poraziti, je generalu Kuropatkinu ukazal naj njegova armada potisne Japonce nazaj v Korejo, nato pa naj prisko\xc4\x8di na pomo\xc4\x8d ruskim enotam v Port Arthurju. Rusi v protiofenzivi niso dosegli nobenega uspeha, zato so lahko Japonci konec julija v Korejo pripeljali novo armado, ki je za\xc4\x8dela veliko ofenzivo proti Mukdenu. To ofenzivo so Rusi le s te\xc5\xbeavo ustavili, nato pa je fronta otrpnila v pozicijski vojni.\n_START_SECTION_\nRuska pomo\xc4\x8d\n_START_PARAGRAPH_\nKer so Rusi v bojih na daljnem vzhodu izgubili ve\xc4\x8dino svojih ladij, so se v Sankt Peterburgu (tedanji prestolnici Ruskega imperija) odlo\xc4\x8dili, da iz balti\xc5\xa1kega ladjevja sestavijo 2. tihomorsko ladjevje pod poveljstvom admirala Ro\xc5\xbeestvenskega in ga po\xc5\xa1lejo na daljni vzhod. Temu je nekaj dni kasneje sledilo \xc5\xa1e 3. tihomorsko ladjevje sestavljeno iz nekoliko starej\xc5\xa1ih bojnih ladij pod poveljstvom admirala Nebogatova. Ladjevje je moralo prepluti 18.000 km. Nekatere la\xc5\xbeje ladje so si kraj\xc5\xa1ale pot \xc4\x8dez Sredozemlje in Sue\xc5\xa1ki prekop, te\xc5\xbeje ladje pa so morale pluti po dolgi in naporni poti okoli Afrike._NEWLINE_Mogo\xc4\x8dno rusko ladjevje, ki so ga sestavljale stare, nove, velike, majhne; skratka bojne ladje iz vseh vetrov, se je do cilja prebijalo ve\xc4\x8d mesecev. Ker premiki ruskega ladjevja za Japonce niso bili nobena skrivnost, so ti vedeli, da morajo \xc4\x8dim prej zasesti Port Arthur in si tako zavarovati pomorske poti \xc5\xa1e pred prihodom ruskega ladjevja._NEWLINE_27. oktobra so Japonci v \xc5\xbeelji po \xc4\x8dim prej\xc5\xa1nem zavzetju pristani\xc5\xa1\xc4\x8da Port Arthur spro\xc5\xbeili veliko ofenzivo. Zaradi mo\xc4\x8dnega ruskega odpora so se \xc4\x8dete le s te\xc5\xbeavo premikale proti cilju. V veliko pomo\xc4\x8d jim je bila smrt poveljnika portarthurske obrambe generala Kondratenka, ki je na ruski strani silovito zamajala moralo posadke, saj je bila sicer pripravljena na dolgo obleganje. 2. januarja 1905 je trdnjava, kljub temu da je imela \xc5\xa1e veliko zalog hrane in streliva, kapitulirala. Padec utrdbe je bil veliko presene\xc4\x8denje tako za Ruse kot tudi za ves svet. Z njim se je Japonska vpisala v klub svetovnih velesil._NEWLINE_Najbolj pa je padec utrdbe presenetil Rusijo, zato sta car in vlada pod pritiskom javnega mnenja za\xc4\x8dela pritiskati na generala Kuropatkina in od njega zahtevala naj v \xc4\x8dim kraj\xc5\xa1em mo\xc5\xbenem \xc4\x8dasu preide v ofenzivo. Do tedaj je fronta v Mand\xc5\xbeuriji bolj ali manj mirovala. Obe strani sta kopi\xc4\x8dili sile. Rusi so zbrali pribli\xc5\xbeno 300.000 mo\xc5\xbe, 1244 topov in 56 strojnic. Japonci pa 270.000 mo\xc5\xbe 1062 topov in 200 strojnic. Toda \xc5\xa1e preden so Rusi pre\xc5\xa1li v ofenzivo so v napad februarja pre\xc5\xa1li Japonci. Japonski general Ojama je v bitki pri Mukdenu v 23 dneh Mand\xc5\xbeursko armado prisilil k umiku. Ta se je nato vkopala kakih sto kilometrov od Mukdena, in \xc4\x8dakala pomo\xc4\x8d ruskega ladjevja.\n_START_SECTION_\nBitka pri Cu\xc5\xa1imi\n_START_PARAGRAPH_\nNa rusko ladjevje pa je \xc4\x8dakal tudi admiral Togo. Pri korejskih vratih je ukazal polo\xc5\xbeiti obse\xc5\xbena minska polja, ki bi ruskemu ladjevju prepre\xc4\x8dila preboj proti Vladivostoku, kjer bi se zdru\xc5\xbeilo z ostanki prvega daljnovzhodnega ladjevja. Admiral Ro\xc5\xbeestvenski, poveljnik drugega daljnovzhodnega ladjevja, je ob prihodu mimo korejskega polotoka upal da ga japonsko ladjevje zaradi megle, no\xc4\x8di in slabega vremena ne bo opazilo. Vendar ga je japonsko ladjevje kljub temu odkrilo. Naslednji dan se je pred njim pojavilo celotno Togovo ladjevje. Med ladjevjema se je vnel boj. Zastarele in slab\xc5\xa1e oboro\xc5\xbeene ruske ladje proti odli\xc4\x8dno razporejenim in oboro\xc5\xbeenim japonskim ladjam niso imele nobene mo\xc5\xbenosti za zmago. \xc5\xbde na za\xc4\x8detku bitke je bila zadeta ruska admiralska ladja Suvorov, pri \xc4\x8demer je bil te\xc5\xbeko ranjen sam admiral Ro\xc5\xbeestvenski. Do konca dneva je rusko ladjevje izgubilo \xc5\xa1tiri ladje. Najve\xc4\x8dje presene\xc4\x8denje pa je ladjevje \xc4\x8dakalo pono\xc4\x8di. Ko se je zmra\xc4\x8dilo, je Togo v napad poslal torpedovke, ki so med ruskimi ladjami uprizorile pravi pokol. Medtem pa je Togovo ladjevje z vso paro nadaljevalo pot proti severu, da bi zjutraj prestreglo \xc5\xa1e preostanek ruskega ladjevja. Ko je ruski admiral Nebogatov zjutraj uzrl japonsko ladjevje, je vedel, da nima nobene mo\xc5\xbenosti za zmago, zato je izobesil belo zastavo. Tako se je kon\xc4\x8dala bitka pri Cu\xc5\xa1imi. Od 38 ruskih ladij, ki so se udele\xc5\xbeile bitke, je bilo 35 potopljenih ali zajetih. Le trem se je uspelo prebiti do Vladivostoka. Padlo je 6000 ruskih mornarjev, japonske izgube so bile minimalne, izgubili so samo 117 mornarjev. \xc5\xa0e danes, po ve\xc4\x8d kot stotih letih, velja bitka pri Cu\xc5\xa1imi za najve\xc4\x8djo pomorsko bitko v zgodovini \xc4\x8dlove\xc5\xa1tva.\n_START_SECTION_\nDogodki po vojni\n_START_PARAGRAPH_\nPo vojni je v Portsmouthu sledil podpis mirovne pogodbe v kateri je Rusija Japoncem prepustila vpliv nad Mand\xc5\xbeurijo in Korejo. Poraz, \xc5\xa1e posebej sta izstopali bitki pri Mukdenu in Cu\xc5\xa1imi, je v Rusiji povzro\xc4\x8dil val nezadovoljstva, svoje pa je dodala \xc5\xa1e gospodarska kriza in neu\xc4\x8dinkovitost vlade. Vse to je mno\xc5\xbeice pognalo na ulice. Carju Nikolaju II. tako ni preostalo drugega kot, da vojno na daljnem vzhodu \xc4\x8dim prej zaklju\xc4\x8di. Zaradi gospodarske in politi\xc4\x8dne krize pa je bilo potrebno tudi \xc4\x8dim kon\xc4\x8dati upor ljudstva, zato je proti njemu uporabil \xc5\xbee staro in preizku\xc5\xa1eno rusko taktiko. Nad demonstrante je poslal vojsko in kozake, ki so neusmiljeno uporabili oro\xc5\xbeje. Za\xc4\x8dela se je revolucija, ki je v letih 1905 do 1907 pretresla carizem in Rusijo, ter tako postavila temelje oktobrski revoluciji.'